Kriva ćuprija
Kriva ćuprija je mali i najstariji jednolučni kameni most u Mostaru, izgrađen 1558. godine za vrijeme vladavine Osmanlija. Njegov graditelj bio je osmanlijski arhitekt Ćejvan-ketoda. Nalazi se 30-ak m zapadno od Starog mosta i predstavlja njegovu minijaturnu verziju. Povezuje obale Radobolje. Luk mosta polukružan je, promjera 8,56 m. Most je visok 4,15 m, a do njega se dolazi kamenim stepenicama. Kriva ćuprija pripada graditeljskoj cjelini Starog mosta i Starog grada u Mostaru, koja je proglašena UNESCO-ovim spomenikom svjetske baštine.